Rijeka, 25. rujna 2020.g.

**OBJAVA ZA MEDIJE**

**UMJETNIČKI VOĐENA TURA *NESTVARNI GRADOVI*   
OD SUBOTE DO UTORKA OD MLINA ŽAKALJ DO UŠĆA RJEČINE NA DELTI**

**Od subote 26. rujna do utorka 29. rujna 2020.g. u sklopu programa Rijeke 2020 - Europske prijestolnice kulture, u vremenu od 16.30 do 19.00 sati održavat će se program *Nestvarni gradovi* - umjetnički vođena tura kroz grad, niz Rječinu, od mlina Žakalj do njezinog ušća, u izvedbi Umjetničke organizacije KRILA.**

Radi se o **suvremenom izvedbenom događaju inspiriranom Rječinom** koji, kako naglašavaju umjetnici, svjedoči njezino beskućništvo, višedesetljetno izbacivanje rijeke iz njezine zeleno-stjenovite kuće, njezinog korita, njezina tijela. Doziva Rječinu da se vrati u vlastito tijelo i podržava njezino egzistencijalno pravo življenja u svojem koritu.   
  
Ova umjetnički vođena tura bubliku provodi donjim tokom Rječine — mlin Žakalj, bazen Školjić, Kont, Mrtvi kanal — sve do ušća.  
Početna lokacija je **mlin Žakalj** i na lokaciji treba biti najkasnije u 16.15 sati. Na lokaciju se dolazi osobnim vozilom. Mlin Žakalj je ruševina u prirodi, a tura vodi prohodnim putevima. Preporuka je nošenje prikladne odjeće i obuće (tenisice ili gojzerice) te po potrebi spreja za komarce i eventualno kišobrana i kabanice.  
Nakon dijela na Žaklju, publika odlazi sa svojim osobnim vozilima na sljedeću lokaciju - **bazen Školjić**, gdje su osigurana parkirna mjesta (kod ulaza u Atotrolej). Nakon lokacije na bazenu ide se pješice do **Konta** i onda do **Exporta na Delti**, gdje program u trajanju od dva i pol sata – završava razgovorom s publikom. **U dijelu izvedbe publika se kreće, a u dijelu publika sjedi.**  
  
**Zbog ograničenog broja posjetitelja po izvedbi obvezne su prijave koje su počele putem web stranice** [**krila.org**](http://krila.org/)**, a cijena ulaznice je 50 kuna.**

Začetnica i umjetnička voditeljica projekta je riječka samostalna umjetnica suvremenih kazališnih praksi **Ivana Peranić** kojoj se pridružila nezavisna izvedbena umjetnica **Iva Korbar** iz Zagreba. Zajedno su istraživale prirodu navedenih prostora pitajući se koje su granice njihova uplitanja i **što je to što navedeni prostori u ovom trenutku trebaju ili manifestiraju.**   
One će, zajedno sa svojim lokalnim suradnicima: glazbenikom **Enverom Krivcem** i polaznicima edukacijskog programa KRILA, otvoriti novi pogled na grad i otkriti njegovu slojevitost kroz prostor i vrijeme.

*Ideja o ovom projektu krenula je još 2016. godine, kada sam u Rijeci okupila svoje kolege s kojima sam studirala u Londonu sa željom da zajedno radimo na nekom projektu. I tada sam ih vodila po gradu, pokazujući im Rijeku i kroz to se rodila ideja o pokretanju umjetničke ture koja bi obuhvatila one poznate, ali i one skrovite dijelove grada. Prijavili smo projekt sa željom da bude dio programa Europske prijestolnice kulture i drago mi je što ga ove 2020. godine možemo i realizirati*, rekla je u najavi umjetničke ture **Ivana Peranić**.

*Surađujući s Ivanom i cijelom ekipom na ovom projektu prvi sam se put susrela sa lokacijom i sa mlinom Žakalj, ali često sam tijekom života putovala na relaciji Zagreb – Rijeka i prolazak Lujzijanom iznad kanjona Rječine uvijek mi je ostavljao jaki dojam i budio jaku emociju. Valjda i zahvaljujući tim uspomenama i mojim vlastitim emocijama, kada sam prvi put došla u Žakalj na samu lokaciju, dogodila se neka dobra konekcija s prostorom. Osim što ćemo se kroz ovu umjetničku turu spojiti s prirodom ukazujemo i na važnost očuvanja same Rječine i njezinog biljnog i životinjskog svijeta, jer smatram da je odgovornost umjetnosti da svojim specifičnim jezikom ukazuje i na probleme današnjice*, naglasila je **Iva Korbar**.

Umjetnice, **svjesne** doline Rječine kao specifičnog fenomena velike, ali nažalost neprepoznate vrijednosti u kontekstu prirodnih karakteristika i kulturno-povijesne baštine i identiteta Grada Rijeke i Grobinštine, svojim radom upozoravaju na **opasnost izgradnje hidroakumulacijskog jezera Kukuljani** koja bi, ako se izgradi, rezultirala nepovratnim nepoželjnim posljedicama po prirodnu baštinu doline Rječine, a samim time i po kvalitetu života ljudi i svih živih bića u njoj i oko nje.

**Ovaj petogodišnji projekt razvijali su brojni transnacionalni nezavisni izvedbeni umjetnici.** Projekt je nastao unutar suradnje KRILA s kolektivima ACTS (Oslo, Norveška), MOVEO (Barcelona, Španjolska), Platform 88 (Montpellier, Francuska), Poulpe Electrique (Arcueil, Francuska), ToTum TeaTre (Barcelona, Španjolska) i Workinglifebalance Ltd. (Graz, Austrija). Metodologiju “misaonih tijela” na specifičnim lokacijama razvile su umjetnice Fernanda Branco (Brazil/Norveška), Monica Giacomin (Italija/UK) i Ivana Peranić. Umjetnica Iva Korbar donijela je u projekt svoju metodologiju izvedbenog rada u prirodi – Realms.

***Nestvarni gradovi* dio su projekta Rijeka 2020 – Europska prijestolnica kulture, programskog pravca Kuhinja različitosti.**

**Najavljeno događanje organizirano je uz poštivanje svih važećih preporuka za sprječavanje zaraze bolešću COVID-19. Svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice, koje je obavezno u zatvorenom prostoru.**

**Umjetničku turu *Nestvarni gradovi* stvorili su:**

**Umjetnička voditeljica, autorica i izvođačica** Ivana Peranić**Ko-autorica i izvođačica vodene etape *Nestvarnih gradova*** Iva Korbar**Glazbenik** Enver Krivac**Izvođači -** polaznici i polaznice edukacijskog programa KRILA**Lokacijska menadžerica** Nina Majcan Šprajc**Fotograf** Kristijan Vučković**Dizajn komunikacijskog materijala** Ana Somek (Meraki)**Financijska podrška** Rijeka 2020 d.o.o.**Logistička podrška** Savez udruga Molekula**Produkcija** Kreativni laboratorij suvremenog kazališta KRILA

Unaprijed zahvaljujem na objavi.

Lena Stojiljković, Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu); Mob: +385 91 612 63 42